Cuneiform Tablet TTC 14
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na a-šùr-na-da qí-bi₄-ma um-ma ì-lí-a-lúm-ma i-na ṭup-pì-kà 72 {TÚG}ku-ta-nu lá-áp-tù la-ma né-ru-ba-ni ni-im-nu-šu-nu-ma 71 TÚG 1 TÚG ba-tí-iq ŠÀ.BA 2 {TÚG}a-bar-ni-ú a-šu-mì ni-kà-sí-kà ša-ḫa-tim am-ḫu-ur-šu-nu-ma um-ma šu-nu-ma ú-lá i-ša-ḫa-at i-za-az qá-ta-am li-iš-ku-un mì-šu ša um-ma a-ta-ma a-šar pá-na-i-a a-ša-pá-ra-kum šu-ma a-ta-ma a-na pu-ru-uš-ḫa-tim ḫa-ra-kà-ma URUDU-i-ni a-na KÙ.BABBAR tù-ta-ar ù a-na-ku a-na-kam TÚG-tí-kà ku-ba-ri šu-ma a-ma-kam ta-ga-mì-il₅ TÚG-tí-kà e-zi-ib-ma a-na pu-ru-uš-ḫa-tim URUDU-i-ni ù-šé-ra-áb šu-ma re-eš₁₅ da-áš-e iš-té-en i ba-ri-ni lá e-ru-ub né-ma-lam ú-lá ni-ra-ší 27.33333 ma-na 5 GÍN KÙ.BABBAR ṣa-ru-pá-am a-mur-a-šùr i-dí-a-bu-um a-na a-bi₄-ni ḫa-bu-lu KÙ.BABBAR ša-áš-qí-il₅-ma a-na a-bi₄-ni šé-bi₄-il₅ šu-ma um-ma a-mur-a-šùr-ma qá-tí le-qé lá ta-ma-ḫa-ar-šu KÙ.BABBAR i-na qá-qá-ad šál-mì-šu-nu ra-ki-is šu-ma ma-lá ṭup-pì-šu-nu i-ša-qal le-qé šu-ma lá i-ša-qá-lá-kum um-ma a-ta-ma ma-lá ṭup-pì-ku-nu ṣí-ib-tám ni-ma-nu ší-bi₄ šu-ku-šu-um ù ma-lá i-pu-lu-kà šu-up-ra-am TÚG.ḪI.A pá-ni-ú-tum lu ku-wa-ú-tum lu i-a-ú-tum ša a-na e-lá-ma e-zi-bu a-dí-ni i-ba-ší-ú wa-ar-ki-ú-tum sà-sà-am lá-áp-tù